**Ngohe Aromatawai: Ngāi Māori ki Ahitereiria**

**Paerewa Paetae Tikanga ā-Iwi 91758:** Te whakaatu mōhiotanga ki ngā take e hūnuku ai tētahi rōpū me ngā pāpātanga ki te iwi

**Aronga:** Tikanga ā-Iwi 2.1A v1

**Whiwhinga:** 4

**Te Horopaki**

He tini ngā uri Māori e noho ana ki Ahitereiria me te tini anō e hūnuku atu ana ki taua whenua.

Ko tāu nā mahi he tuhi pūrongo hei whakaatu i ngā take e hūnuku ai te mātinitini o Ngāi Māori ki reira.

Ka aromatawaingia tāu arotake i ngā pāpātanga o te hūnuku ki te hunga kua hūnuku, tae atu ki ngā hapori me te iwi ka mahue ki Aotearoa.

**Hei Mahi**

Rangahaua ngā take e hūnuku ai te tini o ngā uri Māori ki Ahitereiria.

Whakatakotoria te mahere mō te rangahau mā te tuhi i ngā pātai arotahi me ngā momo mātāpuna hei tūhuratanga māu.

Ko ētahi o ngā momo āhuatanga hei rangahau māu ko te wāhi ki ngā take ohaoha, ki ngā take tōrangapū, ki ngā take hapori me ngā take whaiaro e hūnuku ai ngā Māori i Aotearoa ki Ahitereiria.

Wherawherahia ngā kōrero i ngā pukapuka, i te ipurangi, i ngā pūrongo, i ngā pakipūmeka, i ngā tatauranga, i te uiui tāngata hoki. Kohikohia ngā mōhiohio hei taunakitanga pērā i ngā whakaahua, i ngā tatauranga, i ngā kōrero me ngā āwhata hei tāpiri atu ki tō pūrongo.

Whakamāramatia ngā take e hūnuku ai te tini o ngā uri Māori ki tāwāhi me ngā pāpātanga ki te whānau, ki te hapori, ki te iwi hoki. Whakaarohia ngā pāpātanga ki te hunga hūnuku tae atu rā ki ērā ka mahue ki Aotearoa.

Arotakengia tāu i kite ai mā te whakapuaki i ōu ake whakaaro ki ngā take i hūnuku ai ngā Māori ki tāwāhi me ngā pāpātanga o tērā ki te iwi. Ko ētahi pātai hei whakaaroaro māu:

* He aha te pānga ki te ahurea Māori, ngā tikanga Māori me te reo Māori o ngā whānau i te hūnukutanga ki tāwāhi, tae atu rā ki ngā whanaunga me ngā kāinga ka mahue ki Aotearoa?
* He aha ngā tirohanga a te hunga whakaae me te hunga whakahē atu ki te tini o te hunga e hūnuku ana?
* He aha ngā hua, ngā taumahatanga rānei ka pā ki te hunga hūnuku, tae atu ki te iwi ka mahue ki Aotearoa?

Tuhia tō pūrongo.

**Ngā Rauemi**

Ngā Māori ki Tāwāhi – Māori Overseas

https://teara.govt.nz/en/maori-overseas/page-3

Taupori Māori ki Ahitereiria

https://teara.govt.nz/mi/graph/31331/taupori-maori-ki-ahitereiria

E whakanuia ana ngā kaikōrero Māori ki Ahitereiria

https://www.radionz.co.nz/news/te-manu-korihi/213766/e-whakanuia-ana-nga-kaikorero-maori-ki-ahitereiria

What it means to be Māori in Australia

https://www.radionz.co.nz/news/the-wireless/374853/broader-horizons-what-it-means-to-be-maori-in-australia

**Taunakitanga: Tikanga ā-Iwi 91758 Ngāi Māori ki Ahitereiria**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka tautohu i:* ngā take e hūnuku ai tētahi rōpū
* ngā pāpātanga ki taua rōpū, ki te iwi/hapū hoki.

*Hei tauira:**Kua tuhia tētahi pūrongo e tautohu ana i ngā take matua i hūnuku ai tētahi rōpū me ngā pāpātanga ki taua rōpū, ki te iwi/hapū rānei.*  | Ka whakamārama i:* ngā take e hūnuku ai tētahi rōpū
* ngā pāpātanga ki taua rōpū, ki te iwi/hapū hoki.

*Hei tauira:**Kua whakarite i tētahi pūrongo e whakamārama ana i ngā take matua i hūnuku ai tētahi rōpū me ngā pāpātanga ki taua rōpū, ki te iwi/hapū rānei.*  | Ka arotake i ngā pāpātanga ki te rōpū, ki te iwi/hapū hoki.*Hei tauira:* *Kua whakarite i tētahi pūrongo e arotake ana i ngā pāpātanga ki taua rōpū, ki te iwi/hapū rānei.*  |